## Urbanisme anima els ajuntaments de fins a 50.000 habitants a presentar-se al programa d’ajudes per a modernitzar els plans locals

*** Les sol·licituds es podran presentar fins al 6 d’agost en la seu electrònica de la Generalitat
* L’import màxim que pot rebre un ajuntament és de 18.000 euros**

El director general d’Urbanisme, Paisatge i Avaluació Ambiental, Miguel Ángel Ivorra, ha animat els ajuntaments de fins a 50.000 habitants a presentar-se al programa d’ajudes per a la modernització i transparència del planejament urbanístic vigent.

Les subvencions convocades per la Conselleria de Medi Ambient, Infraestructures i Territori es poden sol·licitar fins al 6 d’agost i contribuiran al fet que cada vegada més municipis disposen d’un únic document consolidat amb tota la informació urbanística provinent dels diferents documents aprovats al llarg dels anys.

Cada consistori podrà rebre fins a un màxim de 18.000 euros per l’activitat subvencionada. Estes ajudes tenen com a finalitat fomentar la modernització i transparència del planejament urbanístic municipal vigent, mitjançant l’elaboració d’un text consolidat del planejament urbanístic i la seua digitalització.

En este sentit, Miguel Ángel Ivorra, ha explicat que “amb esta subvenció, els ajuntaments, facilitaran la disposició d’un document urbanístic íntegre en format digital sobre el qual abordar futurs treballs amb ferramentes actuals, així com la difusió i l’accés àgil a la informació a través de mitjans electrònics”.

Segons publica el DOGV, per a l’elaboració dels textos consolidats el seu contingut haurà d’incloure el planejament general, un document justificatiu de síntesi en el qual s’enumeren els documents que integren la consolidació, es descriga la problemàtica sorgida durant l’elaboració del text consolidat i els criteris adoptats per a la seua solució, acompanyat d’un pla guia del terme municipal i de les àrees consolidades on se situen els documents objecte de consolidació, així com els plans d’ordenació i el text consolidat de les normes urbanístiques.

La presentació de sol·licituds i la documentació annexa requerida per a l’obtenció de les subvencions regulades en l’Orde 1/2023 i en la present convocatòria s’ha de fer mitjançant tràmit electrònic, a través de la seu electrònica de la Generalitat.

Fecha: 03/08/2024